20070628

Resolutsioon [1]

heade valitsemistavade, läbipaistvuse ja vastutuse kohta AKV riikide loodusressursside kasutamisel

AKV-ELi parlamentaarne ühisassamblee,

- kes kohtub Wiesbadenis (Saksamaal) 25.– 28. juunini 2007;

- võttes arvesse kodukorra artikli 17 lõiget 1;

- võttes arvesse Cotonous (Beninis) 23. juunil 2000 allkirjastatud partnerluslepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel, mida on muudetud Luxembourgis 25. juunil 2005 allkirjastatud partnerluslepingu muutmise lepinguga (edaspidi "Cotonou leping"), eelkõige selle artikleid 9, 68, 96 ja 97;

- võttes arvesse ÜRO 31. oktoobri 2003. aasta korruptsioonivastast konventsiooni;

- võttes arvesse Rahvusvahelise Kriminaalkohtu asutamist Roomas 17. juulil 1998;

- võttes arvesse ÜRO 16. detsembri 1996. aasta deklaratsiooni korruptsiooni ja altkäemaksuvõtmise vastu rahvusvahelistes äritehingutes;

- võttes arvesse Caracases 29. märtsil 1996. aastal vastu võetud Ameerika riikide korruptsioonivastast konventsiooni,

- võttes arvesse Aafrika Liidu konventsiooni korruptsiooni ennetamise ja korruptsioonivastase võitluse kohta, mis võeti vastu Aafrika Liidu konverentsi teisel korralisel istungil Maputos 11. juulil 2003;

- võttes arvesse OECD 21. novembri 1997. aasta konventsiooni, mis käsitleb võitlust välisriigi ametnikele rahvusvahelistes äritehingutes antava altkäemaksu vastu;

- võttes arvesse AKV-ELi riikide rahapesuvastaseid õigusakte;

- võttes arvesse 2. märtsi 2005. aasta Pariisi deklaratsiooni abi tõhususe kohta;

- võttes arvesse G8 Eviani tippkohtumise 2. juuni 2003. aasta deklaratsiooni korruptsiooniga võitlemise ja läbipaistvuse suurendamise kohta ning võttes arvesse G8 Heiligendammi (Saksamaa) tippkohtumisel 8. juunil 2007. aastal vastu võetud deklaratsiooni "Aafrika majanduskasv ja vastutus";

- võttes arvesse Euroopa Kontrollikoja eriaruannet nr 2/2005 AKV riikidele antava EAFi eelarvetoetuse kohta [2];

- võttes arvesse 2005. aasta juunis vastu võetud Rahvusvahelise Valuutafondi juhendit loodusressursside tulude läbipaistvuse kohta;

- võttes arvesse Maailmapanga 2004. aasta ülevaadet mäetööstuse kohta;

- võttes arvesse rahapesuvastase töökonna (FATF) 40 soovitust võitluseks rahapesu vastu;

- võttes arvesse Vancouveris 9.– 13. oktoobril 2006 toimunud FATFi täiskogu istungi tulemusi;

- võttes arvesse algatusi "Avalda maksed" ("Publish What You Pay") ning "Avalda tulu" ("Publish What You Earn");

- võttes arvesse mäetööstuse läbipaistvuse algatuse (EITI) põhimõtteid ja kriteeriume;

- võttes arvesse Euroopa Liidu toetust Kimberley sertifitseerimisprotsessile teemantide impordil ja ekspordil ning AKV riikide osalust Kimberley protsessis;

- võttes arvesse ELi metsaõigusnormide täitmise järelevalve, metsahalduse ja puidukaubanduse (FLEGT) tegevuskava ning EÜ määrust 2173/2005;

- võttes arvesse 2003. aastal vastu võetud Aafrika metsaõigusnormide jõustamise ja metsahalduse kava;

- võttes arvesse Euroopa Parlamendi 31. märtsi 2004. aasta resolutsiooni Euroopa Liidu arengupoliitika juhtimise kohta [3] ja 6. aprilli 2006. aasta resolutsiooni abi tõhususe ja korruptsiooni kohta arengumaades [4];

- võttes arvesse oma 24. novembri 2005. aasta resolutsiooni liikmesriikide parlamentide rolli kohta Cotonou partnerluslepingu rakendamisel ning resolutsiooni põllumajandus- ja mäetööstustoodete kohta [5];

- võttes arvesse Euroopa Komisjoni 12. oktoobri 2005. aasta teatist nõukogule, Euroopa Parlamendile ja Euroopa Majandus- ja Sotsiaalkomiteele "Euroopa Liidu Aafrika strateegia: Euro-Aafrika pakt Aafrika arengu kiirendamiseks";

- võttes arvesse Parlamendiliikmete Ülemaailmse Korruptsioonivastase Organisatsiooni (GOPAC) koostatud parlamendiliikme korruptsioonivastase võitluse käsiraamatut;

- võttes arvesse 2006. aasta korruptsiooni tajumise indeksit, mille avaldas Berliinis organisatsioon Transparency International 6. novembril 2006. aastal;

- võttes arvesse parlamentaarse ühisassamblee juhatuse aruannet teabekogumismissiooni kohta Mauritaanias 23.– 27. veebruaril 2006;

- võttes arvesse poliitikakomisjoni raportit (AKV-EL/3937/07/lõplik),

A. toetades põhimõtet, et valitsused vastutavad oma riigi ja kõigi oma kodanike ees riigi tulude ja kulude haldamise eest;

B. arvestades, et loodusvarade kasutamisest saadud majanduslik ja finantskasu peab väljenduma inimarengu olulises tõusus;

C. arvestades, et loodusvarade poolest rikaste riikide valitsustel on kohustus ja vastutus kasutada oma tulusid esmajoones elanikkonna põhivajaduste rahuldamiseks, eelkõige tervishoiu ja hariduse valdkonnas ning võitluseks vaesuse vastu;

D. arvestades, et hea valitsemistava peaks arvestama asjaolu, et kõnealused tulud annavad palju rohkem lisandväärtust, kui loodusressursse töödelda ja rikastada riigi sees, selle asemel et neid toormena eksportida;

E. arvestades, et ka suveräänsetel valitsustel ja pädevatel asutustel lasub kohustus kasutada loodusressursside kasutamisest saadud tulusid vastutustundlikult riigi praeguste ja tulevaste elanike otsese kasu huvides;

F. arvestades, et loodusvarade kasutamine saab töötada jätkusuutliku arengu heaks ainult siis, kui selle negatiivne sotsiaalne ja keskkonnamõju on viidud miinimumini ning sellest saadav tulu jaotatakse õiglaselt;

G. arvestades, et rikkalikke loodusressursse omavate riikide elanikel on võõrandamatu õigus saada kõige õiglasemal võimalikul viisil kasu ressurssidest tulenevast rikkusest ja majanduskasvu potentsiaalist;

H. arvestades, et asjaomased äriühingud on samuti kohustatud tagama, et nende investeeringud aitavad kaasa nende riikide jätkusuutlikule arengule, mille loodusressursse nad kasutavad;

I. arvestades, et nende äriühingute poolt valitsustele tehtavate — seaduslike — maksete vähene läbipaistvus kujutab endast märkimisväärset äririski, sest võimaldab neid süüdistada korruptiivsele käitumisele kaasaaitamises ning kahjustab nende tegevuse õiguspärasust;

J. arvestades, et Euroopa valitsustel lasub kohustus sellise käitumise vastu võidelda;

K. arvestades, et halb valitsemistava ja valitsuse loodusvaradest saadavate tulude haldamise läbipaistmatus tõenäoliselt suurendavad poliitilist korruptsiooni ja avaliku sektori vahendite väärkasutuse ohtu;

L. arvestades nafta maailmaturuhinna tõusu viimase 36 kuu jooksul ja sellest tulenevat tulude ülejääki;

M. arvestades, et arengumaades võib suur loodusvarade, eriti nafta kasutamisest saadav tulu, juhul kui seda asjakohaselt ei kasutata kõigi elanikkonnarühmade hüvanguks ja riigi arenguks, viia suure majandusliku ja sotsiaalse ebavõrdsuseni, suurendada sotsiaalset ebaõiglust ja isegi soodustada vägivalla õhkkonda, ning arvestades, et nafta puhul on oht, et kõrged majanduskasvu näitajad mõjutavad negatiivselt inimarengu näitajaid;

N. arvestades, et Euroopa Parlament võttis 2004. aasta märtsis vastu muudatusettepaneku läbipaistvuse kohustust käsitleva direktiivi kohta, kutsudes ELi liikmesriike üles julgustama Euroopa väärtpaberiturgudel noteeritud äriühinguid avalikustama valitsustele tehtud maksed;

O. arvestades, et valitsemistavade ja vastutuse parandamine riigi rahanduse haldamisel peab vähendama konfliktide ohtu seoses loodusvarade kasutamisega;

P. arvestades, et maksusüsteemi läbipaistvuse märkimisväärne suurenemine ning korruptsiooni väljajuurimine aitaksid leevendada poliitilist ohtu ja tähendaksid stabiilsemat ning soodsamat keskkonda kodu- ja välismaistele investeeringutele, eelkõige mäetööstuse valdkonnas, nagu tunnistasid institutsionaalsed investorid, kelle hallatavad fondid moodustavad enam kui 12,3 miljardit eurot;

Q. pidades silmas, et maksusüsteemi läbipaistvus ja energiavarustuse kindlus on omavahel seotud, kuna korruptsioon ja halvad valitsemistavad energiat tarnivates riikides võivad tugevdada kohalike elanike vihatunnet energiasektori suhtes ning põhjustada ohtu energiarajatistele, vähendades maailmaturgude energiaga varustatust;

R. arvestades, et halb valitsemistava ja aruandekohustuse puudumine loodusvarade kasutamise kohta võivad omada keskkonna seisukohalt tõsiseid tagajärgi, liigne metsaraie võib põhjustada kõrbestumist ja tuua kaasa muid kliimamuutusi ja keskkonnakahjustusi, mõjutades inimesi, taimestikku ja loomastikku;

S. arvestades, et nende piirkondade, mille loodusressursse kasutatakse, elanikkond ei saa kasumitest piisavalt osa ja lisaks tuleb neil tihti taluda selle tegevuse suurt keskkonnamõju, näiteks õhu, vee ja pinnase saastamist,

T. arvestades, et loodusvarade hulka ei kuulu ainult mineraalsed maavarad, vaid ka taimestik, loomastik, puhas vesi ja puhas õhk, mida peaks kaitsma või mille seisundit tuleks parandada;

U. pidades silmas keskkonnasõbralike parimate tavade juurutamist AKV riikide naftavarude ja peamiste loodusvarade haldamisel;

V. arvestades, et korruptiivse tegevuse mõeldamatuks ja võimatuks muutmiseks on avaliku sektori teenistujate seas vaja edendada selliseid väärtusi ja häid omadusi nagu erapooletus, kindlameelsus, vastutustunne, läbipaistvus ja ausus;

W. arvestades, et aususe ja eetiliste standardite edendamine on eelkõige vahend tagamaks, et elanikkonnale osutatakse teenuseid, mida tal on õigus seoses loodusvarade kasutamisega riigilt oodata;

X. pidades silmas vajadust tugevdada arengumaade parlamentide ja demokraatlike institutsioonide suutlikkust, et nad saaksid tõhusamalt teostada kontrolli täitevvõimu ja eelarvepädeva institutsiooni üle;

Y. arvestades, et loodusvarade omamine pole minevikus alati tähendanud õnne, vaid liigagi tihti on asjaomasele elanikkonnale olnud pigem needuseks riikides, kus puuduvad demokraatlik kontroll, aruandekohustus ja seaduslikkus ning kus võitlus loodusvarade pärast on tugevdanud korruptsiooni ja vägivaldseid konflikte, mille all kohalik elanikkond on sageli kannatanud;

Z. arvestades, et kiiresti kasvava majandusega riikide, näiteks Hiina kasvav nõudlus loodusvarade järele on suurendanud rahvusvahelist konkurentsi nende ressursside pärast ja on tihti aidanud pikendada ebademokraatliku korra valitsemist, vägivaldseid konflikte ja inimõiguste rikkumisi,

AA. arvestades, et teatud äriühingud ei järgi ILO peamisi tööstandardeid ja on süüdi surmaga lõppenud õnnetustes ning lapstööjõu kasutamises; arvestades, et nad on ka Aafrika metsade kadumise kiirenemise ning Aafrika ebaseadusliku elevandiluukaubanduse kasvu põhjustajad, et samas on mõned neist korduvalt Aafrika vetes ebaseadusliku kalapüügiga vahele jäänud,

1. kutsub AKV riike üles suunama loodusvarade kasutamisest saadavat tulu esmajärjekorras oma elanikkonna põhivajaduste rahuldamisele tervishoiu, hariduse, loodusvarade ja keskkonnakaitse valdkonnas, aidates niimoodi kaasa aastatuhande arengueesmärkide saavutamisele;

2. kutsub AKV ja Euroopa riike üles järgima ja täielikult rakendama Cotonou lepingu head valitsemistava käsitlevaid määratlusi ja soovitusi (artikli 9, lõige 3);

3. kutsub liikmesriike ja komisjoni üles omistama oma mures hea valitsemistava pärast suuremat tähtsust AKV riikide arenevale töötlevale tööstusele kui Euroopa äriühingutele AKV riikide loodusressurssidele juurdepääsu tagamisele;

4. kutsub AKV rühma kuuluvaid Aafrika riike üles ratifitseerima Aafrika Liidu konventsiooni korruptsiooni ennetamise ja korruptsioonivastase võitluse kohta; kutsub Kariibi mere piirkonna riike üles ratifitseerima Ameerika riikide korruptsioonivastast konventsiooni; kutsub kõiki AKV-ELi riike üles ratifitseerima ÜRO korruptsioonivastast konventsiooni ja ÜRO deklaratsiooni korruptsiooni ja altkäemaksuvõtmise vastu rahvusvahelistes äritehingutes ning võtma kasutusele konkreetseid mehhanisme eespool nimetatud lõike 3 sätete tõhusaks rakendamiseks ja selle järelevalveks;

5. palub Euroopa Liidu liikmesriikide ja AKV riikide valitsustel kiita heaks ja aidata ellu rakendada põhimõtted, mis on leidnud kajastamist loodusvaradest saadava tulu haldamise parandamise eraviisilistes algatustes, näiteks EITI ning "Avalda maksed" ja "Avalda tulu";

6. palub Euroopa Komisjonil ja ELi liikmesriikide valitsustel EITI-t edendada ja täies mahus rakendada, muutes eelkõige kohustuslikuks selle läbipaistvust käsitlevad sätted, jõustades tõhusad kontrollimehhanismid ja rakendades selle viiendat kriteeriumi, mis käsitleb kodanikuühiskonna aktiivset kaasamist EITIsse, ning toetada rahaliselt EITI sihtfondi;

7. kutsub AKV riike üles tagama, et tulusid kasutatakse ka majanduse mitmekesistamiseks ja tootmisprotsessi kõrgematel tasanditel majandustegevuse arendamiseks, selle asemel et piirduda lihtsalt loodusvarade hankimisega;

8. palub komisjonil saata missioone energiat tarnivatesse arengumaadesse, et aidata neid EITI rakendamisel;

9. palub kõigil AKV riikidel, kes on algatuse EITI ametlikult allkirjastanud, jätkata selle miinimumnõuete, eriti viienda kriteeriumi praktikas rakendamist, tagades, et kodanikuühiskonnal on võimalik täita oma järelevalverolli ilma piirangute ja mis tahes hirmu või hirmutamiseta;

10. julgustab kõiki Cotonou lepingu allkirjastanud loodusvarade poolest rikkaid riike, kes pole veel ametlikult EITIga ühinenud, EITIga ühinema ning kutsub ELi liikmesriikide ja AKV riikide valitsusi üles rakendama Cotonou lepingu artikli 7 kodanikuühiskonna suutlikkuse ülesehitamise sätteid ning kahe 2002. aastal ja 2006. aasta aprillis peetud AKV kodanikuühiskonna foorumi soovitusi;

11. palub kõigil AKV ja ELi riikide valitsustel veenda kõiki investoreid EITIga ühinema ja järgima muid loodusvarade kasutamisel head valitsemistava, läbipaistvust ja aruandekohustust edendavaid algatusi ja konventsioone;

12. palub kõigil AKV ja ELi riikide valitsustel kutsuda ka uute riikide valitsusi üles täitma oma kohustusi, näiteks põhiliste rahvusvaheliste tööstandardite järgimine, lapstööjõu kasutamisest loobumine, väike- ja kergerelvade leviku piiramine eelkõige konfliktipiirkondades ning ebaseadusliku toorme ja metsamaterjali impordi keelustamine;

13. palub Euroopa Komisjonil ja ELi liikmesriikidel seada loodusvarade poolest rikastele riikidele antav arenguabi sõltuvusse viimaste edasiminekust loodusvarade haldamisega seotud hea valitsemistava, läbipaistvuse ja aruandekohustuse valdkonnas, ühinedes ja aktiivselt rakendades algatusi nagu "Avalda maksed", "Avalda tulu" ja EITI;

14. palub Euroopa Liidu liikmesriikide valitsustel ja Euroopa Komisjonil toetada asjakohaste raamatupidamisstandardite ja äriühinguõiguse sätete kehtestamise kaudu liikmesriikide jõupingutusi läbipaistvuse edendamisel mäetööstuses kooskõlas Euroopa Parlamendi toetusega 2004. aasta märtsis läbipaistvuse kohustust käsitleva direktiivi muutmisele ja komisjoni 12. oktoobri 2005. aasta teatisega Aafrika strateegia kohta;

15. palub kõigil osapooltel rakendada läbipaistvust ja suuremat aruandekohustust nõudvaid reegleid riigi kulude ja tulude haldamise süsteemides, sealhulgas:

- parlamendi ja selle asutuste poolne eelarvekontroll,

- eelarvete ja avaliku sektori kulude eraldi auditeerimine sõltumatu kontrollikoja poolt,

- riigieelarve läbipaistvus,

- valitsuse kulude ja tulude järelevalve AKV riikides,

- teabe avalikustamise õigusnormidest mõjutatud ettevõtete aruandekohustus;

16. palub kõigil osapooltel tagada, et energiat tarnivate riikide valitsused, kellel on olnud tõsiseid juhtimis- ja korruptsioonialaseid probleeme, ei saaks kasutada mitteelutähtsat abi, soodsaid kaubandustingimusi ja muid eeliseid, kuni nad on tõendanud mõõdetavaid jõupingutusi läbipaistvuse suurendamiseks, eelkõige riigieelarve valdkonnas;

17. kutsub kõiki kahe- ja mitmepoolseid rahastajaid ja ekspordikrediidi agentuure üles töötama välja mitte lihtsalt abstraktset nõuete kogu, vaid nõudeid, mis põhinevad valitsuste usalduslikul vastutusel oma kodanike ees ja partnerlusel, mis seab mittehumanitaarabi andmise sõltuvusse rea konkreetsete kriteeriumide järgimisest, eelkõige avaliku sektori läbipaistvus loodusvarade kasutamisest saadud tulu osas, kasutades Rahvusvahelise Valuutafondi juhendis, mis käsitleb loodusressursside tulude läbipaistvust, sätestatud põhimõtteid;

18. kutsub AKV-ELi riike üles tagama, et loodusvarade kasutamisega seonduva hea valitsemistava, läbipaistvuse ja aruandekohustuse edendamine toimub ühistegevuse raames ja vastavalt Cotonou lepingu artiklis 8 sätestatud poliitilise dialoogi raames ühiselt kokkulepitud tingimustele;

19. palub ELi liikmesriikide valitsustel tagada, et tulude kasutamise läbipaistvuse ja demokraatliku kontrolli edendamine ELile energiat tarnivates riikides oleks ühise Euroopa energiastrateegia prioriteet;

20. soovitab, et loodusvarade kasutamisega seonduva hea valitsemistava, läbipaistvuse ja aruandekohustuse küsimused oleksid tulevases ELi-Aafrika ühisstrateegias tähtsal kohal;

21. julgustab rakendama parimaid tavasid naftavarude haldamise valdkonnas, mis on sätestatud Rahvusvahelise Valuutafondi juhendis loodusressursside tulude läbipaistvuse kohta;

22. palub AKV ja ELi riikide valitsustel ja parlamentidel tagada, et loodusvarade kasutamine ei kahjustaks ökoloogilist tasakaalu; märgib sellega seoses murega, et ülemäärane puuraie võib viia kõrbestumise ja muude kliimamuutusteni, mida peaks takistama vastutustundliku metsanduse ja asjakohase metsauuenduse kaudu; kutsub loodusvarasid kasutavaid äriühinguid üles keskkonnanõudeid järgima;

23. kutsub riiklikke ja piirkondlikke valitsusi, parlamente ja institutsioone üles tagama, et loodusvarade seaduslik kasutamine oleks osa õhu, vee ja pinnase kaitsele ning taimestiku ja loomastiku mitmekesisuse säilitamisele suunatud meetmeid sisaldavast keskkonnakaitse kavast;

24. palub kõigil valitsustel kehtestada seadused, millega keelatakse ebaseaduslikult raiutud puudest saadud metsamaterjali import, ja ühtlasi tagada, et riigihankemenetlustega hangitakse metsamaterjali vaid jätkusuutlikest ja seaduslikest allikatest;

25. kutsub kõiki metsamaterjali tootvaid riike üles tagama täielikult jätkusuutlik kodumaise metsa raiumine, kohalike elanike õiguste austamine ja keskkonnamõju arvestamine;

26. palub ELil koostada ametlik kõikehõlmav metsanduse ülevaade, tugevdada kohalike kogukondade omandi- ja juurdepääsuõigusi ning tagada avalikkuse sisuline osalemine;

27. nõuab tungivalt kõigilt teemandikaubanduses osalevatelt riikidelt täielikku ühinemist Kimberley protsessiga töötlemata teemantide rahvusvahelises kaubanduses ettenähtud sertifitseerimiskorraga; rõhutab, kui oluline on liikuda teemanditööstuse ja selles osalevate riikide teemandikaubandust käsitlevatele suunistele vastavuse sõltumatu kontrolli suunas ja tagada, et Kimberley protsessis osalejad saaksid kontrollida selle protsessi järgimist teemanditööstuse poolt;

28. kutsub ÜRO Julgeolekunõukogu liikmeid üles kinnitama "konfliktsete ressursside" määratlust ja lisama loodusvarade haldamine rahutagamiskomisjoni mandaadile;

29. julgustab looma ja kasutama teabesüsteeme, näiteks kaevanduste andmebaas;

30. rõhutab, et loodusvarasid kasutavad äriühingud peavad edendama läbipaistvat majanduskeskkonda, milles austatakse jätkusuutlikku arengut, ning et selline käitumine on äriühingute huvides; julgustab äriühinguid selleks käivitama ühisalgatusi, näiteks "puhaste" äriühingute sertifitseerimist;

31. juhib tähelepanu sellele, et vastavalt Cotonou lepingu artiklitele 96 ja 97 võib tõsiste korruptsioonijuhtumite korral korraldada konsultatsioone;

32. kutsub AKV riike üles alustama riigis avalikku arutelu loodusvaradest saadud tulude kasutamise ja sotsiaalse õigluse üle;

33. palub naftat tootvatel AKV riikidel austada, toetada ja julgustada korruptsioonivastaste aktivistide ja läbipaistvuse kaitsjate tegevust;

34. rõhutab AKV riikide parlamentide rolli hea valitsemistava edendamisel ning soovitab seda rolli ametlikult tunnustada ja kinnitada tulevases ELi-Aafrika ühisstrateegias;

35. kutsub AKV ja ELi riikide riiklikke ja piirkondlikke parlamente ning kodanikuühiskonna esindajaid üles tegema koostööd, et luua muu hulgas kriminaalmenetlust hõlmav tasakaalustatud kontrollisüsteem valitsuste ja võimuorganite poolse korruptsiooni vältimiseks;

36. nõuab tungivalt, et korruptsiooni atraktiivsuse vähendamise huvides suunaksid valitsused, institutsioonid ja kõik juhtpoliitikud osa loodusvarade vastutustundlikust kasutamisest saadud tuludest riigi- ja kohaliku omavalitsuse teenistujate, politseiametnike ja asjakohaste majandussektorite töötajate palkade tõstmiseks;

37. kutsub AKV riikide valitsusi ja komisjoni üles toetama AKV riikide ja piirkondlikke parlamente nende tegevuses eelarvepädeva asutusena, kasutades dialoogi, teabe jagamist ja suutlikkuse suurendamist;

38. palub komisjonil koostada teatis, milles määratletakse Euroopa Liidu strateegia parlamentaarse demokraatia ja õigusriigi tugevdamiseks arengumaades;

39. julgustab AKV riikide parlamente sundima valitsusi võitlema sisemise korruptsiooni vastu ja soodustama niiviisi häid valitsemistavasid riigitulude haldamisel korruptsioonivastaste õigusnormide ja sõltumatute kontrollimehhanismide liitmise abil, et saavutada suurem läbipaistvus ja parem juurdepääs teabele loodusvarade kasutamisest saadud tulude kasutamise ja suunamise kohta;

40. rõhutab, et samuti on tähtis tugevdada AKV riikide kohtusüsteemi, sõltumatut kohut ja kõrgemaid kontrolliasutusi;

41. kutsub AKV riikide parlamente üles mis tahes sisemise korruptsiooni ohu vältimiseks võtma vastu konkreetse tegevusjuhendi hea valitsemistava jaoks; usub, et parlamendiliikmete tulude avalikustamine võib samuti aidata läbipaistvust suurendada;

42. kutsub riikide ja piirkondade parlamente üles toetama ja lihtsustama kodanikuühiskonna organisatsioonide tegevust võitluses halbade valitsemistavade ja korruptsiooni vastu, võimaldades neil töötada optimaalsetes tingimustes ja maksimaalse tegutsemisvabadusega ning tagades neile selleks suutlikkuse, vahendid ja vajalikud ressursid;

43. nõuab, et kodanikuühiskonna organisatsioonid ja riikide parlamendid osaleksid tõhusalt eelarve järelevalves, kontrollides riigikulude jälgimist, võrreldes OECD arenguabikomitee kriteeriumide põhjal täpselt eraldatud summasid kulutatud summadega;

44. usub, et asjakohane on töötada välja konkreetsed sotsiaalsed näitajad, et saada täpsemaid andmeid Cotonou lepingu allkirjastanud riikides saavutatud valitsemistavade kvaliteedi kohta, ja kutsub asjaomaseid kodanikuühiskonna organisatsioone üles läbipaistvusele oma tulude kasutamise osas;

45. kutsub valitsusi, institutsioone ja kõiki juhtpoliitikuid üles tagama, et ametnikud saavad erikoolitust ja on teadlikud vastutustundliku ja keskkonnasõbraliku loodusvarade kasutamise tähtsusest;

46. rõhutab, et võitlus korruptsiooniga võib tõhusalt kaasa aidata turvalisema investeerimiskliima loomisele; kutsub Euroopa Liitu riigikulutuste kontrolli ja vastutuse hindamise programmi — mis pakub ühtlustatud raamistikku tagatiseta antud laenuga seotud riskide hindamiseks vastuvõtjariikides — kaasesimehena üles kaasama konkreetseid näitajaid korruptsioonitaseme mõõtmiseks;

47. palub komisjonil tugineda sel moel tuvastatud korruptsioonitasemetele, et edendada häid valitsemistavasid ja alustada konsultatsioone vastavalt Cotonou lepingu artiklitele 96 ja 97, et võtta korrumpeerunud valitsemiskordade suhtes asjakohaseid meetmeid; juhib siiski tähelepanu, et hea valitsemistava edendamine ei peaks olema abitingimuste ühepoolse kehtestamise ettekäändeks;

48. tuletab meelde piirkondlike algatuste, näiteks Aafrika vastastikune järelevalvemehhanism (African Peer Review Mechanism, APRM), olulist rolli korruptsiooni vähendamisel ja hea valitsemistava edendamisel; rõhutab, et Aafrika riigid peavad nimetatud algatusi rakendama ja liikmesriigid peavad pakkuma selleks tehnilist ja rahalist abi;

49. palub Euroopa Liidu finantskeskustega liikmesriikidel võtta kõik vajalikud õiguslikud ja haldusmeetmed, et tagada seadusevastaselt omandatud vahendite päritolumaale tagasi suunamine;

50. teeb kaaspresidentidele ülesandeks edastada käesolev resolutsioon AKV-ELi nõukogule, Euroopa Komisjonile, Aafrika Liidu komisjonile, Üleaafrikalisele Parlamendile ning riikide ja piirkondlikele parlamentidele ning Parlamendiliikmete Ülemaailmsele Korruptsioonivastasele Organisatsioonile.

[1] Vastu võetud AKV-ELi parlamentaarsel ühisassambleel 28. juunil 2007 Wiesbadenis (Saksamaal).

[2] ELT C 249, 7.10.2005.

[3] ELT C 103 E, 29.4.2004, lk 550.

[4] ELTs seni avaldamata.

[5] ELT C 136, 9.6.2006, lk 17.

--------------------------------------------------